*Likumprojekts*

Grozījumi Sugu un biotopu aizsardzības likumā

Izdarīt [Sugu un biotopu aizsardzības likumā](http://likumi.lv/doc.php?id=3941) (Latvijas Republikas Saeimas un Ministru Kabineta Ziņotājs, 2000, 9. nr.; 2005, 20. nr.; 2006, 24. nr.; 2009, 12., 14. nr.; Latvijas Vēstnesis, 2009, 194. nr.; 2010, 102., 205. nr.; 2011, 169., 201. nr.; 2012, 200. nr.; 2013, 232. nr.; 2015, 201.nr., 2017, 194. nr.) šādus grozījumus:

1. Papildināt likumu ar 14.1 pantu šādā redakcijā:

**“14.1 pants. Atļauju saņemšana, ja pārkāpti sugu un biotopu aizsardzību regulējošie normatīvie akti**

Personai nav tiesības saņemt sugu un biotopu aizsardzību regulējošos normatīvajos aktos noteiktās atļaujas, ja nav samaksāts administratīvais naudas sods par pārkāpumiem sugu un biotopu aizsardzības jomā, kā arī, ja nav veikti sanācijas pasākumi vai nav atlīdzināti zaudējumi par sugām un biotopiem nodarīto kaitējumu vides aizsardzības normatīvajos aktos noteiktajā kārtībā.”

2. Papildināt ar VI nodaļu šādā redakcijā:

“**VI nodaļa**

**Administratīvie pārkāpumi sugu un biotopu aizsardzības jomā un kompetence administratīvo pārkāpumu procesā**

**24. pants. Administratīvie pārkāpumi īpaši aizsargājamo sugu un biotopu aizsardzības jomā**

Par normatīvajos aktos noteikto īpaši aizsargājamo sugu dzīvnieku, to skaitā putnu un īpaši aizsargājamo sugu augu, sēņu un ķērpju, un īpaši aizsargājamo biotopu aizsardzības un izmantošanas prasību pārkāpšanu – piemēro brīdinājumu vai naudas sodu fiziskajām personām no trīs līdz divsimt naudas soda vienībām, bet juridiskajām personām – no četrpadsmit līdz trīssimt piecdesmit naudas soda vienībām.

**25. pants. Administratīvie pārkāpumi īpaši aizsargājamo sugu indivīdu iegūšanas vai traucēšanas jomā**

Par normatīvajos aktos noteikto prasību īpaši aizsargājamo sugu, to skaitā putnu un ierobežoti izmantojamo īpaši aizsargājamo sugu, indivīdu iegūšanai vai traucēšanai pārkāpšanu – piemēro brīdinājumu vai naudas sodu fiziskajām personām no trīs līdz simts četrdesmit naudas soda vienībām, bet juridiskajām personām – no četrpadsmit līdz divsimt astoņdesmit naudas soda vienībām.

**26. pants. Administratīvie pārkāpumi mikroliegumu aizsardzības un apsaimniekošanas jomā**

Par mikroliegumu aizsardzību un apsaimniekošanu regulējošos normatīvajos aktos noteikto prasību pārkāpšanu – piemēro brīdinājumu vai naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no četrpadsmit līdz divsimt astoņdesmit naudas soda vienībām.

**27. pants. Administratīvā pārkāpumi sugu introdukcijas un reintrodukcijas jomā**

Par sugu introdukciju un reintrodukciju, tai skaitā izlaišanu, ieviešanu vai pārvietošanu savvaļā, regulējošos normatīvajos aktos noteikto prasību pārkāpšanu – piemēro brīdinājumu vai naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no četrpadsmit līdz divsimt astoņdesmit naudas soda vienībām.

**28. pants. Administratīvie pārkāpumi par īpaši aizsargājamo biotopu un īpaši aizsargājamo sugu dzīvotņu atjaunošanu mežā**

Par īpaši aizsargājamo biotopu un īpaši aizsargājamo sugu dzīvotņu atjaunošanu mežā regulējošos normatīvajos aktos noteikto prasību pārkāpšanu –piemēro brīdinājumu vai naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no četrpadsmit līdz divsimt astoņdesmit naudas soda vienībām.

**29. pants. Administratīvie pārkāpumi starptautiskās tirdzniecības apdraudēto savvaļas dzīvnieku un augu sugu īpatņu ievešanas, izvešanas un vešanas tranzītā regulējošo normatīvo aktu jomā**

Par starptautiskās tirdzniecības apdraudēto savvaļas dzīvnieku un augu sugu īpatņu tirdzniecību regulējošos normatīvajos aktos noteikto prasību pārkāpšanu īpatņu ievešanai Eiropas Savienībā, izvešanai vai atkalizvešanai no tās vai vešanai tranzītā caur Eiropas Savienību – piemēro brīdinājumu vai naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām – no simt četrdesmit līdz tūkstotis četrsimt divdesmit naudas soda vienībām.

**30. pants. Administratīvie pārkāpumi starptautiskās tirdzniecības apdraudēto savvaļas dzīvnieku un augu sugu īpatņu tirdzniecības regulējošo normatīvo aktu jomā**

Par starptautiskās tirdzniecības apdraudēto savvaļas dzīvnieku un augu sugu īpatņu tirdzniecību regulējošos normatīvajos aktos noteikto prasību pārkāpšanu īpatņu tirdzniecībai Eiropas Savienības teritorijā – piemēro brīdinājumu vai naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām – no divdesmit astoņām līdz tūkstoš četrsimt naudas soda vienībām.

**31. pants. Administratīvie pārkāpumi starptautiskās tirdzniecības apdraudēto savvaļas dzīvnieku un augu sugu īpatņu uzglabāšanas, reģistrācijas, turēšanas nebrīvē, marķēšanas, audzēšanas un sertifikātu izsniegšanas regulējošo normatīvo aktu jomā**

Par starptautiskās tirdzniecības apdraudēto savvaļas dzīvnieku un augu sugu īpatņu uzglabāšanas, reģistrācijas, turēšanas nebrīvē, marķēšanas, audzēšanas un sertifikātu izsniegšanas regulējošo normatīvo aktu pārkāpšanu – piemēro brīdinājumu vai naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām – no divdesmit astoņām līdz tūkstoš četrsimt naudas soda vienībām.

**32. pants. Kompetence administratīvo pārkāpumu procesā**

(1) Administratīvo pārkāpumu procesu par šā likuma 24., 25., 26., 27. un 28. pantā un 30. un 31. pantā minētajiem pārkāpumiem veic Dabas aizsardzības pārvalde.

(2) Administratīvo pārkāpumu procesu par šā likuma 29. pantā minētajiem pārkāpumiem veic Valsts ieņēmumu dienests.

(3) Administratīvo pārkāpumu procesu par šā likuma 24., 25., 26., 27. un 28. pantā un 30. un 31. pantā minētajiem pārkāpumiem līdz administratīvā pārkāpuma lietas izskatīšanai veic Valsts policija, pašvaldības policija, pašvaldības vides kontroles amatpersona, pašvaldības vides inspekcija, Valsts vides dienests vai Valsts meža dienests. Administratīvā pārkāpuma lietu par šā likuma 24., 25., 26., 27. un 28. pantā un 30. un 31. pantā minētajiem pārkāpumiem ved Dabas aizsardzības pārvalde.”

2. Papildināt pārejas noteikumus ar 17. punktu šādā redakcijā:

“17. Šā likuma VI nodaļa stājas spēkā vienlaikus ar Administratīvās atbildības likumu.”

Vides aizsardzības un

reģionālās attīstības ministrs Juris Pūce